Document ID: 32011D0754

KOMISSION TÄYTÄNTÖÖNPANOPÄÄTÖS,
annettu 22 päivänä marraskuuta 2011,
Euroopan parlamentin ja neuvoston direktiivin 2009/103/EY soveltamisesta moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta
(tiedoksiannettu numerolla K(2011) 8289)
(ETA:n kannalta merkityksellinen teksti)
(2011/754/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon moottoriajoneuvojen käyttöön liittyvän vastuun varalta otettavasta vakuutuksesta ja vakuuttamisvelvollisuuden voimaansaattamisesta 16 päivänä syyskuuta 2009 annetun Euroopan parlamentin ja neuvoston direktiivin 2009/103/EY (1) ja erityisesti sen 2 artiklan,
sekä katsoo seuraavaa:
(1)
Euroopan talousalueen jäsenvaltioiden ja muiden assosioituneiden valtioiden kansallisten vakuutuksenantajien toimistojen sopimus, jäljempänä ’sopimus’, tehtiin 30 päivänä toukokuuta 2002. Kyseisen sopimuksen ehtojen nojalla kukin kansallinen toimisto takasi korvausvaatimusten käsittelyn pakollista vakuutusta koskevan kansallisen lainsäädännön säännösten mukaisesti sellaisten alueellaan tapahtuvien onnettomuuksien osalta, jotka on aiheuttanut ajoneuvo, jonka pysyvä kotipaikka on toisen jäsenvaltion alueella tai Tšekin, Kroatian, Kyproksen, Unkarin, Islannin, Norjan, Slovakian, Slovenian ja Sveitsin alueella, riippumatta siitä, onko kyseinen ajoneuvo vakuutettu vai ei.
(2)
Moottoriajoneuvojen käyttöön liittyvän vastuun varalta otettavaa vakuutusta ja vakuuttamisvelvollisuuden voimaansaattamista koskevan jäsenvaltioiden lainsäädännön lähentämisestä annetun neuvoston direktiivin 72/166/ETY soveltamisesta 28 päivänä heinäkuuta 2003 tehdyssä komission päätöksessä 2003/564/EY (2) säädetään, että jäsenvaltioiden on 1 päivästä elokuuta 2003 alkaen lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on toisessa jäsenvaltiossa tai Tšekin, Kroatian, Kyproksen, Unkarin, Islannin, Norjan, Slovakian, Slovenian tai Sveitsin alueella.
(3)
Sopimusta laajennettiin siihen tehdyllä lisäyksellä nro 1, jolla sopimuksen soveltamisala ulotettiin koskemaan Viron, Latvian, Liettuan, Maltan ja Puolan toimistoja. Moottoriajoneuvojen käyttöön liittyvän vastuun varalta otettavaa vakuutusta ja vakuuttamisvelvollisuuden voimaansaattamista koskevan jäsenvaltioiden lainsäädännön lähentämisestä annetun neuvoston direktiivin 72/166/ETY soveltamisesta 2 päivänä huhtikuuta 2004 tehdyssä komission päätöksessä 2004/332/EY (3) säädetään, että jäsenvaltioiden on 30 päivästä huhtikuuta 2004 alkaen lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on Viron, Latvian, Liettuan, Maltan tai Puolan alueella.
(4)
Sopimusta laajennettiin siihen tehdyllä lisäyksellä nro 2, jolla sopimuksen soveltamisala ulotettiin koskemaan Andorran toimistoa. Moottoriajoneuvojen käyttöön liittyvän vastuun varalta otettavaa vakuutusta ja vakuuttamisvelvollisuuden voimaansaattamista koskevan jäsenvaltioiden lainsäädännön lähentämisestä annetun neuvoston direktiivin 72/166/ETY soveltamisesta 29 päivänä marraskuuta 2005 tehdyssä komission päätöksessä 2005/849/EY (4) säädetään, että jäsenvaltioiden on 1 päivästä tammikuuta 2006 alkaen lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on Andorran alueella.
(5)
Sopimusta laajennettiin siihen tehdyllä lisäyksellä nro 3, jolla sopimuksen soveltamisala ulotettiin koskemaan Bulgarian ja Romanian toimistoja. Moottoriajoneuvojen käyttöön liittyvän vastuun varalta otettavaa vakuutusta ja vakuuttamisvelvollisuuden voimaansaattamista koskevan jäsenvaltioiden lainsäädännön lähentämisestä annetun neuvoston direktiivin 72/166/ETY soveltamisesta 9 päivänä heinäkuuta 2007 tehdyssä komission päätöksessä 2007/482/EY (5) säädetään, että jäsenvaltioiden on 1 päivästä elokuuta 2007 alkaen lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on Bulgarian tai Romanian alueella. Kansallisten vakuutuksenantajien toimistot konsolidoivat 29 päivänä toukokuuta 2008 sopimuksen siten, että lisäykset 1-3 yhdennettiin sopimukseen.
(6)
EU:n jäsenvaltioiden sekä Andorran, Kroatian, Islannin, Norjan ja Sveitsin kansallisten vakuutuksenantajien toimistot allekirjoittivat 26 päivänä toukokuuta 2011 konsolidoidun sopimuksen lisäyksen nro 1, jolla sopimuksen soveltamisala ulotettiin koskemaan Serbian kansallista vakuutuksenantajien toimistoa. Lisäyksessä määrätään käytännön järjestelyistä, jotka koskevat vakuutustarkastusten lopettamista niiltä ajoneuvoilta, joiden pysyvä kotipaikka on Serbian alueella ja jotka kuuluvat sopimuksen soveltamisalaan.
(7)
Sen vuoksi kaikki moottoriajoneuvojen käyttöön liittyvän vastuun varalta otettavaa vakuutusta koskevien direktiivin 2009/103/EY mukaisten tarkastusten lakkauttamisen ehdot täyttyvät niiden ajoneuvojen osalta, joiden pysyvä kotipaikka on Serbian alueella,
ON HYVÄKSYNYT TÄMÄN PÄÄTÖKSEN:
1 artikla
Kunkin jäsenvaltion on 1 päivästä tammikuuta 2012 lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on Serbian alueella ja jotka kuuluvat Euroopan talousalueen jäsenvaltioiden ja muiden assosioituneiden maiden kansallisten vakuutuksenantajien toimistojen sopimukseen tehdyn lisäyksen nro 1 soveltamisalaan.
2 artikla
Jäsenvaltioiden on ilmoitettava komissiolle välittömästi tämän päätöksen soveltamiseksi toteutetut toimenpiteet.
3 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä marraskuuta 2011.

Labels: 10
2
4
18